Pièces ajoutées aux Amours Livre I (1560)


I Mon des Autelz, qui avez des enfance
Mon des Autelz, qui avez des enfance
Puisé de l'eau qui coule sur le mont
Où les neuf Sœurs dedans un antre font
Seules apart leur saincte demeurance.

Si autrefois l'amoureuse puissance
Vous a planté le myrthe sur le front,
Enamouré de ces beaux yeux qui sont
Par vos escris l'honeur de nostre France,

Ayez pitié de ma pauvre langueur
Et de vos sons adoucissez le cueur
D'une qui tient ma franchise en contraincte.

Si quelque fois en vos cartiers je suis,
Je flechiray par mes vers, si je puis,
La cruauté de vostre belle Saincte.

II Chanson

Je suis amoureux en deux lieux: 
De l'un j'en suis desesperé, 
De l'autre j'en espere mieux, 
Et si n'en suis pas asseuré: 
Que me sert d'avoir souspiré 
Pour deux amours si longuement, 
Puis qu'en lieu du bien desiré 
Je n'ay que malheur et torment: 
Or quant à moy je suis content 
Desormais toute amour quitter, 
Puis qu'on voit un menteur autant 
Qu'un veritable meriter: 
Je ne m'en veus plus tormenter 
Ny mettre en espreuve ma foy, 
Il est temps de se contenter 
Et n'aymer plus autre que moy.

III Elégie  
Cherche, Cassandre, un poëte nouveau 
Qui apres moy se rompe le cerveau 
A te chanter: il aura bien affaire, 
Fusse un Bayf, s'il peut aussi bien faire. 
Si nostre empire avoit jadis esté 
Par noz François aussi avant planté 
Que le Rommain, tu serois autant leüe 
Que si Tibull' t'avoit pour sienne esleüe: 
Et neantmoins tu te dois contenter 
De veoir ton nom par la France chanter, 
Autant que Laure en Tuscan anoblie 
Se voit chanter par la belle Italie. 
Or, pour t'avoir consacré mes escris 
Je n'ay gaigné sinon des cheveus gris, 
La ride au front, la tristesse en la face, 
Sans meriter un seul bien de ta grace: 
Bien que mes vers et que ma loyauté 
Eussent d'un tygre esmeu la cruauté: 
Et toutefois je m'asseure, quand l'age 
Aura donté l'orgueil de ton courage, 
Que de mon mal tu te repentiras 
Et qu'à la fin tu te convertiras: 
Et ce pendant je souffriray la peine, 
Toy le plaisir d'une liesse veine 
De trop me veoir languir en ton amour, 
Dont Nemesis te doit punir un jour. 
Ceux qui amour cognoissent par espreuve 
Lisant le mal dans lequel je me treuve, 
Ne pardon'ront à ma simple amytié 
Tant seulement, mais en auront pitié. 
Or, quand à moy, je pense avoir perdue 
En te servant ma jeunesse, espendue 
Deça, delà dedans ce livre icy. 
Je voy ma faulte et la prens à mercy, 
Comme celuy qui sçait que nostre vie 
N'est rien que vent, que songe, et que folye.